Путин В. В. Къэрал Советым и зэIущIэ ухуэныгъэмкIэ IэнатIэм зегъэужьынымрэ къалэхэр ухуэнымкIэ лэжьыгъэр егъэфIэкIуэнымрэ теухуауэ иригъэкIуэкIащ. Абы хэтащ КIуэкIуэ Ю. А.
Дыгъуасэ Урысей Федерацэм и Президент Путин Владимир Къэрал Советым и зэIущIэу Кремлым щригъэкIуэкIар теухуауэ щытащ «УхуэныгъэмкIэ IэнатIэм зегъэужьынымрэ къалэхэр ухуэнымкIэ лэжьыгъэр егъэфIэкIуэнымрэ». Абы хэтащ КъБР-м и Iэтащхьэ КIуэкIуэ Юрий.
Зи псэупIэр езыгъэфIэкIуэн хуей цIыхухэр, япэхэми хуэдэу, куэд мэхъу, къигъэлъэгъуащ къэралым и унафэ-щIым, икIи абыхэм я Iуэхур дэкIын папщIэ рынокым и Iэмалхэр, ипотекэ кредитри хэту, къэгъэсэбэпын хуейщ. А Iэмалым къагъэсэбэпу зэрыхуежьарщ иужьрей илъэситхум къриубыдэу псэупIэу яухуэр процент 60-кIэ, псэупIэ унэ нэхъ езэгъырабгъуу хьэзыр ящIхэр процент 90-кIэ нэхъыбэ щIэхъуар.
Гулъытэ хэха хуащIащ ухуэныгъэм и IэнатIэм уасэхэр зэрыщагъэувым, а IэнатIэм щыIэ зэхущытыкIэхэр егъэфIэкIуэным, ухуэныгъэм пыщIа IуэхущIапIэхэр IуэхукIэ зэрызэпеуэм зегъэужьыным, коррупцэм нэхъ ткIийуэ пэщIэтыным, энергиер къыдэзыгъахуэ иджырей технологиехэр нэхъ жыджэру къэгъэсэбэпыным. Апхуэдэу къыхалъхьащ псэупIэхэр щаухуэн папщIэ щIапIэхэр цIыхухэм зэрыхухах хабзэхэр ягъэтэмэмыну, зэкIэ яхунэмыгъэсауэ къанэ ухуэныгъэхэр щIапщытыкIыну, ахэр нэгъэсыжынымрэ къагъэсэбэп мылъкум хэгъэхьэнымкIэ хабзэ пыухыкIахэр къащтэну, къэралымрэ хьэрычэтыщIэхэмрэ я зэдэлэжьэныгъэм зрагъэубгъуну. Апхуэдэ къалэнхэр хуагъэуващ властым и федеральнэ органхэми щIыналъэ органхэми.
2016 гъэм къриубыдэу Къэбэрдей-Балъкъэрым псэупIэу метр зэбгъузэнатIэ мин 27,4-рэ хьэзыр щащIащ, ар нэгъабэ и апхуэдэ зэманым елъытауэ проценти 121,3-рэ мэхъу. Псори зэхэту лэжьыгъэу сом зы мелардрэ мелуани 100-рэ и уасэ (2015 гъэм и апхуэдэ лъэхъэнэм елъы- тауэ проценти 102,1-рэ) зэфIагъэкIащ. 2015 гъэм псори зэхэту метр зэбгъузэна-тIэ мин 375-рэ къикIыу фэтэр 2929-рэ яухуащ, ар абы япэ ита илъэсым и апхуэдэ зэманым елъытауэ метр зэбгъузэнатIэ мин 46,7-кIэ (процент 14,2-кIэ) нэхъыбэщ. Къуажэхэм псэупIэу метр зэбгъузэнатIэ мин 89,2-рэ хьэзыр щащIащ. «Ухуэныгъэ» Iуэхум пыщIауэ 2015 гъэм лэжьыгъэу сом мелард 11,9-рэ ирагъэкIуэкIащ, ар 2014 гъэм елъытауэ проценти 108,2-рэ мэхъу.
КъБР-м и Iэтащхьэмрэ
Правительствэмрэ я
пресс-IуэхущIапIэ.
